钦定古今图书集成/明伦汇编/人事典/第094卷
## 钦定古今图书集成/明伦汇编/人事典/第094卷

| 钦定古今图书集成 明伦汇编 第九十四卷 |

| |

钦定《古今图书集成》·《明伦汇编·人事典》

第九十四卷《目录》。

《掩胔部》·纪事

《掩胔部·杂录》

《掩胔部·外编》

《人事典》第九十四卷。

贾谊《新书谕城篇》：文王昼卧，梦人登城而呼己曰：“我
东北陬之槁骨也，速以王礼葬我。”文王曰：“诺。”觉召吏
视之，信有焉。文王曰：“速以人君葬之。”吏曰：“此无主矣，
请以五大夫礼。”文王曰：“吾梦中已许之矣，奈何其倍
之也？”士民闻之曰：“我君不以梦之故而倍槁骨，况于
生人乎？”于是下信其上。

《新序杂事》：周文王作灵台，及为池沼，掘地得死人之
骨。吏以闻于文王，文王曰：“更葬之。”吏曰：“此无主矣。”文
王曰：“有天下者，天下之主也；有一国者，一国之主也。
寡人固其主，又安求主？”遂令吏以衣棺更葬之。天下
闻之，皆曰：“文王贤矣，泽及枯骨，又况于人乎？”或得宝
以危国，文王得朽骨以喻其意，而天下归心焉。
《左传文公三年》：“秦伯伐晋，济河焚舟，取王官及郊，晋
人不出，遂自茅津济，封殽尸而还。”按注：“封，埋藏之。”
《宣公十二年》：晋荀林父帅师及楚子战于邲，晋师败
绩。潘党曰：“‘君盍筑武军而收晋尸以为京观？臣闻克
敌必示子孙以无忘武功’。楚子曰：‘非尔可知也。古者
明王伐不敬，取其鲸鲵而封之，以为大戮，于’”是乎有
“京观”以惩淫慝。今罪无所，而民皆尽忠以死君命，又
何以为京观乎？

《晏子谏上篇》景公出游于寒涂，睹死胔，默然不问。晏
子谏曰：“昔吾先君桓公出游，睹饥者与之食，睹疾者
与之财，使令不劳力，藉敛不费民。先君将游，百姓皆
悦。今君游于寒涂，据四十里之氓，殚财不足以奉敛，
尽力不能周役民，氓饥寒冻馁，死胔相望，而君不问，
失君道矣。”公曰：“然。为上而忘下，厚藉敛而忘民，吾罪
大矣。”于是殓死胔，发粟于民。

《说苑辨物篇》：景公畋于梧丘，夜犹蚤，公姑坐睡，而梦
有五丈夫北面幸卢，称无罪焉。公觉，召晏子而告其
所梦。公曰：“我其尝杀不辜而诛无罪耶？”晏子对曰：“昔
者先君灵公畋，五丈夫罟而骇兽，故杀之。”断其首而
葬之。曰：“五丈夫之丘，其此耶！”公令人掘而求之，则五
头同穴而存焉。公曰：“嘻！”令吏葬之。国人不知其梦也，
曰：“君悯白骨，而况于生者乎？”不遗馀力矣，不释馀智
矣。故曰：“人君之为善易矣。”

《吴越春秋》：楚子期将焚吴军，子西曰：“吾国父兄身战，
暴骨草野焉，不收又焚之，其可乎？”子期曰：“亡国失众，
存没所在，又何杀生以爱死？死如有知，必将乘烟起
而助我，如其无知，何惜草中之骨而亡吴国？”遂焚而
战。

《孔子家语辨物篇》：吴伐越，隳会稽，获巨骨一节，专车
焉。吴子使来聘于鲁，且问之，孔子命使者曰：“无以吾
命也。”宾既将事，乃发币于大夫及孔子，孔子爵之。既
彻俎，而燕客执骨而问曰：“敢问骨何如为大？”孔子曰：
“丘闻昔禹致群臣于会稽之山，防风氏后至，禹杀而
戮之，其骨专车焉，此为大矣。”客曰：“敢问谁守为神？”孔
子曰：“山川之灵，足以纪纲天下者，其守为神。社稷之
守为公候，山川之祀为诸侯，皆属于王。”客曰：“防风氏
何守？”孔子曰：“汪芒氏之君，守封嵎者也，为漆姓。在虞、
夏为防风氏，商为汪芒氏，于周为长瞿氏，今曰大人。”
客曰：“人长之极几何？”孔子曰：“僬侥氏长三尺，短之至
也；长者不过十，类之极也。”

《列子天瑞篇》：“子列子适卫，食于道，从者见百岁髑髅，
攓蓬而指顾谓弟子百丰曰：‘唯予与彼知而未尝生，
未尝死也。此过养乎？此过欢乎？种有几，厥昭生乎湿，
醯鸡生乎酒，羊奚比乎不笋久竹生青宁，青宁生程，
程生马，马生人，人久入于机，万物皆出于机，皆入于
机。《黄帝书》曰：‘形动不生，形而生影，声动不生，声而生’’”
响，无动不生无而生有形必终者也。天地终乎，与我
偕终于无形。不生者，非本不生者也。无形者，非本无
形者也。生者，理之必终者也。终者不得不终，亦如生
者之不得不生。而欲恒其生，画其终，惑于数也。精神
者天之分。骨骸者，地之分。属天清而散，属地浊而聚。
精神离形，各归其真，故谓之鬼。鬼归也，归其真宅。《黄
帝》曰：“精神入其门，骨骸反其根，我尚何存？”人自生至
终，大化有四：婴孩也，少壮也，老耄也，死亡也。其在婴
孩，气专志一，和之至也，物不伤焉，德莫加焉；其在少
壮，则血气飘溢，欲虑充起，物所攻焉，德故衰焉；其在
老耄，则欲虑柔焉，体将休焉，物莫先焉。虽未及婴孩
之全，方于少壮间矣；其在“死亡”也，则之于息焉，反其极矣。

《庄子·至乐篇》：庄子之楚，见空髑髅，髐然有形，撽以马
捶，因而问之曰：“夫子贪生失理，而为此乎？将子有亡
国之事，斧钺之诛，而为此乎？将子有不善之行，愧遗
父母妻子之丑，而为此乎？将子有冻馁之患，而为此
乎？将子之春秋故及此乎？”于是语卒，援髑髅，枕而卧。
夜半，髑髅见梦曰：“子之谈者似辨士，诸子所言，皆生
人之累也，死则无此矣。子欲闻死之说乎？”庄子曰：“然。”
髑髅曰：“死，无君于上，无死于下，亦无四时之事从。然
以天地为《春秋》，虽南面王乐，不能过此也。”庄子不信，
曰：“吾使司命复生子形，为子骨肉肌肤，反子父母妻
子闾里知识，子欲之乎？”髑髅深矉蹙頞曰：“吾安能弃
南面王乐，而复为人间之劳乎？”

《后汉书郅恽传》：“恽建武三年，至庐江，遇积弩将军傅
俊，东徇扬州。俊军士发冢陈尸，掠夺百姓。恽谏俊曰：
‘昔文王不忍露白骨，武王不以天下易一人之命，故
能获天地之应，克商如林之旅。将军如何不师法文
王，而犯逆天地之禁，多伤人害物，虐及枯尸，取罪神
明。今不谢天改政，无以全命。愿将军亲率士卒，收伤
葬死哭所残暴，以明非将军本意也’。”从之。

《曹褒传》：褒在射声营舍有停棺不葬者百馀所，褒亲
自履行，问其意故。吏对曰：“此等多是建武以来绝无
后者，不得掩埋。”褒乃怆然，为买空地，悉葬其无主者，
设祭以祀之。

《陈宠传》：“宠转广汉太守。先是，洛阳城南，每阴雨，常有
哭声闻于府中，积数十年。宠闻而疑其故，使吏按行，
还言世衰乱时，此下多死亡者，而骸骨不得葬，傥在。
于是宠怆然矜叹，即敕县尽收敛葬之。自是哭声遂
绝。”

《周嘉传》：“嘉从弟畅，性仁慈，为河南尹。永初二年夏旱，
久祷无应。畅因收葬洛城傍客死骸骨，凡万馀人，应
时澍雨，岁乃丰稔。”

《搜神记》：“汉南阳文颖，字叔长，建安中为甘陵府丞，过
界止宿，夜三鼓时，梦见一人跪前曰：‘昔我先人葬我
于此，水来湍墓，棺木溺渍水半，无以自温，闻君在此，
故来相依，欲屈明日暂住。须臾，幸为相迁高燥处。鬼
披衣示颖而皆沾湿。颖心怆然，即寤语诸左右曰：‘梦
为虚耳，亦何足怪’。颖乃还眠，向寐，复梦见谓颖曰：‘我
以穷苦告君，奈何不相愍悼乎’’？”颖梦中问曰：“子为谁？”
对曰：“吾本赵人，今属汪芒氏之神。”颖曰：“子棺今何所
在？”对曰：“近在君帐北十数步水侧枯杨树下，即是吾
也。天将明，不复得见，君必念之。”颖答曰：“喏。忽然便寤，
天明可发。”颖曰：“虽云梦不足怪，此何太过。”左右曰：“亦
何惜须臾，不验之耶！”颖即起，率十数人将导顺水上，
果得一枯杨，曰：“是矣。”掘其下，未几果得棺。棺甚朽坏，
没半水中。颖谓左右曰：“向闻于人，谓之虚矣。世俗所
传，不可无验。”为移其棺，葬之而去。

《会稽先贤传》：陈业字文理。业兄渡海倾命时依止者
五六十人，骨肉消烂而不可辨别。业仰皇天，誓后土
曰：“闻亲戚者必有异焉。”因割臂流血，以洒骨上，应时
受血，馀皆流去。

《魏志太祖本纪》注《魏略》曰：“王忠，扶风人，少为亭长。三
辅乱，忠饥乏啖人，随辈南向武关。值娄子伯为荆州，
遣迎北方客人，忠不欲去，因率等伍逆击之，夺其兵，
聚众千馀人以归。公拜忠中郎将，从征讨五官将。知
忠尝啖人，因从驾出行，令俳取冢间髑髅，系著忠马
鞍，以为欢笑。”

《搜神记》：信都令家，妇女惊恐，更互疾病，使管辂筮之，
辂曰：“君北堂西头有两死男子，一男持矛，一男持弓
箭，头在壁内，脚在壁外。持矛者主刺头，故头重痛不
得举也；持弓箭者主射胸腹，故心中悬痛，不得饮食
也。昼则浮游，夜来病人，故使惊恐也。”于是掘其室中，
入地八尺，果得二棺，一棺中有矛，一棺中有角弓及
箭，箭久远，木皆消烂，但有铁及角完耳。乃徙骸骨，去
城二十里埋之，无复疾病。

《异苑》：嵇康字叔夜，谯国人也。少尝昼寝，梦人身长丈
馀，自称“黄帝伶人，骸骨在公舍东三里林中，为人发
露，乞为葬埋，当厚相报。”康至其处，果有白骨，胫长三
尺，遂收葬之。其夜复梦长人来，授以《广陵散曲》。及觉，
抚琴而作，其声正妙，都不遗忘。

《晋书成都王颖传》，“颖为平北将军，镇邺。赵王伦之篡
也，进征北大将军。及齐王冏举义，颖发兵应冏，入京
诛伦，进位大将军，都督中外诸军事。卢志言于颖曰：
‘黄桥战亡者有八千馀人，既经夏暑，露骨中野，可为
伤恻。昔周王葬枯骨，故诗云：‘行有死人，尚或墐之’。况
此等致死王事乎！颖乃造棺八千馀枚，以成都国秩’”
为衣服敛祭，葬于黄桥北，树枳篱为之茔域。又立都
祭堂，刊石立碑，纪其赴义之功，使亡者之家四时祭
祀有所。仍表其门闾，加常战亡二等。又命河内温县
埋藏赵伦战死士卒万四千馀人。

其恩义，推峻为主。”

《广州记》：“卢循袭广州，风火夜发，奔免者数千。已而循
除诸烧骨数，得髑髅三万馀，于江南洲上作大坑葬
之。今名共冢。”

《晋书周处传》：“处除楚内史，未之官，征拜散骑常侍。处
曰：‘古人辞大不辞小。乃先之楚。而郡经丧乱，处检尸
骸无主及白骨在野，收葬之，然始就征，远近称叹’。”
《赫连勃勃传》：“勃勃求婚于秃发傉檀，傉檀弗许。勃勃
怒，率骑二万伐之，杀伤万馀，斩其大将十馀人，以为
京观，号髑髅台。”

《独异志》：“晋尚书令卞壶死苏峻之难，葬在上元县。后
盗发其墓，见壶鬓发苍白，面色如生，两手皆拳甲穿
于手背。安帝赐钱十万，令改葬焉。”

《异苑》：晋隆安中，颜从尝起新屋，夜梦人语云：“君何坏
吾冢？”明日床前亟掘之，遂见一棺。从便为设祭，云：“今
当移好处别作小冢。”明朝一人诣门求通，姓朱名护，
列坐乃言：“我居四十年，昨蒙厚贶，相感何如？今是吉
日，便可出棺矣。仆巾箱中有金镜，愿以相助。”遂于棺
头巾箱中，取金镜三枚赠从，忽然不见。

《荆州记》：“长沙蒲圻县有吕蒙冢，冢中有一髑髅，极大。
蒙形既长伟，疑即蒙髑髅也。”

《宋书沈怀文传》，“竟陵王诞据广陵反，及城陷，士庶皆
裸身鞭面，然后加刑，聚所杀人首于石头南岸，谓之
髑髅山。怀文陈其不可，上不纳。”

《异苑》：“海陵如皋县东城村边，海岸崩坏，见一古墓，有
方头漆棺，以朱题上云‘七百年堕水，元嘉二十载三
月，坠于悬𪩘和，盖从潮漂沈，辄溯流还依本处。村人
朱护等异而启之，见一老姥，年可七十许，皤头著褂，
鬓发皓白，不殊生人，钗髻衣服粲然若新，送葬器物
枕履悉存。护乃赍酒脯施于柩侧。尔夜护妇梦见姥’”
云。“向获名贶感至无已。但我墙屋毁废形骸飘露。今
以值一千乞为治护也。置钱便去。”明觉果得。即用改
敛移于高阜。

《南齐书王敬则传》：敬则出补东武暨阳令。敬则初出
都，至陆主山下，宗侣十馀船同发，敬则船独不进。乃
令弟入水推之，见一乌漆棺。敬则曰：“尔非凡器，若是
吉善，使船速进。吾冨贵，当改葬尔。”船须臾去。敬则既
入县，收此棺葬之。

《南史梁高祖纪》，高祖皇考，讳顺之，外甚清和，而内怀
英气。与齐高少而款狎，尝共登金牛山，路侧有枯骨
纵横，齐高谓皇考曰：“周文王以来几年，当复有掩此
枯骨者乎？”言之，懔然动色。皇考由此知齐高有大志。
《梁韦叡传》：叡随齐司空柳世隆守郢州，拒荆州刺史
沈攸之，男女口垂十万，闭垒经年，疾疫死者十七八，
“皆积尸于床下，而生者寝处其上，每屋辄盈满。叡料
简隐恤，咸为营理。于是死者得埋藏，生者反居业
安。”《成康王秀传》：“秀为郢州刺史。先是，夏口常为兵冲，
露骸积骨于黄鹤楼下，秀祭而埋之。一夜梦数百人
拜谢而去。”

《述异记》：“轩辕之初立也，有蚩尤氏兄弟七十二人，铜
头铁额，食铁石，轩辕诛之于涿鹿之野。蚩尤能作云
雾。涿鹿今在冀州，有蚩尤神，俗云人身牛蹄，四目六
手。”今冀州人掘地得髑髅如铁铜者，即蚩尤之骨也。
今有蚩尤，齿长二寸，坚不可碎。

《北齐书·徐之才传》，有以骨为刀子靶者，五色斑斓。之
才曰：“此人瘤也。”问得处，云：“于古冢见髑髅额骨长数
寸，试削视有文理，故用之。”其明悟多通如此。

《宋世良传》：“世良为殿中侍御史，诣河北括户还，见汲
郡城旁多骸骨，移书州郡，令悉收瘗。其夜甘雨霶沱。”
《隋书流求国传》：“流求风土气候与岭南相类。俗事山
海之神，祭以酒肴，斗战杀人，便将所杀人祭其神。或
依茂树起小屋，或悬髑髅于树上，以箭射之，或累石
系幡以为神主。王之所居，壁下多聚髑髅以为佳。”
《唐书元结传》：“史思明攻河阳，结上《时议》三篇。帝悦，擢
右金吾兵曹参军，摄监察御史，为山南西道节度参
谋，募义士于唐、邓、汝、蔡，降剧贼五千。瘗战死，露胔于
泌南，名曰哀丘。”

《唐国史补》：“大历初，关东人疫，死者如麻。荥阳人郑损，
率有力者，每乡为一大墓，以葬弃尸，谓之乡葬”，翕然
有仁义之声。损则卢藏用外甥，不仕乡里，号曰“云居
先生。”

《续元怪录》：昔延州有妇人白晰，颇有姿貌，年可二十
四五，孤行城市，年少之子悉与之游，狎昵荐枕，一无
所却，数年而殁。州人莫不悲惜，共醵丧具为之葬焉。
以其无家，瘗于道左。大历间，忽有胡僧自西域来见
墓，遂趺坐，具敬礼，焚香围绕，赞叹数日。人见谓曰：“此
一淫纵女子，人尽夫也。以其无属，故瘗于此。和尚何
敬耶？”僧曰：“非檀越所知，斯乃大圣慈悲喜舍，世俗之
欲，无不徇焉。此即《锁骨菩萨》，顺缘已尽，圣者云耳。”不
信，即启以验之。众人即开墓，视遍身之骨，钩结皆如锁状，果如僧言。州人异之，为设大斋起塔焉。

《全唐诗话》：廖有方元和十年，失意游蜀，至宝鸡西界，
窆旅逝者，书版记之曰：“余元和乙未岁落第西征适
此，闻呻吟之声，潜听而微惙也。问其疾苦住止，对曰：
‘辛勤数举，未遇知音’。盼睐叩头，久而复语，唯以残骸
相托。馀不能言。俄而逝。余乃鬻所乘马于村豪备棺
瘗之，恨不知其姓字。临岐凄断，复为诗曰：‘嗟君没世
委空囊，几度劳心翰墨场。半面为君申一恸，不知何
处是家乡’。”明年，李逢吉擢有方及第，唐之义士也。交
州人柳子厚以《序》送之。

《云溪友议》：刘侍郎轲者，韶右人也。幼之罗浮九疑，读
黄老之书，欲学轻举之道。又于曹溪探释氏关戒，遂
披僧服焉。北之筠川、方山等寺，又居庐岳东林寺，习
《南山钞》及《百法论》，咸得宗旨焉。独处一室，数梦一人，
衣短褐，曰：“我书生也。顷因游学，逝此一室。以主寺僧，
不闻郡邑。乃瘗于牖下，而尸骸局促，死者从直，何以
安也？君能迁葬，必有酬谢。”乃访于缁属，果然。寻改迁
于虎溪之上，求得一柏函，刘君解所著之衣，覆其骸
骼。是夜梦书生来谢，持三鸡子，劝轲立食之，食讫当
明爽。虽冥漠之道，某不妄言。轲嚼一卵而吞二者，犹
豫未食，手握之而觉。后乃精于儒学而肄文章，因策
名第，历任史馆。欲书梦中之事，不可自为传记，吏部
韩退之素知焉，曰：“待余馀暇，当为一文赞。”后韩公左
迁，其文竟不成也。

《酉阳杂俎》：奉天县国盛村百姓姓刘者，病狂发时乱
走不避井堑，其家为迎，禁咒人侯公敏治之。公敏才
至，刘忽起曰：“我暂出，不假尔治。”因杖薪担至田中，袒
而运担，状若击物，良久而返，笑曰：“我病已矣。”适打一
鬼，头落埋于田中。兄弟及咒者犹以为狂，不实之，遂
同往验焉。刘掘出一髑髅，戴赤发十馀茎，其病竟愈。
是会昌五年事。

《尚书故实》：“公尝于贵人家见梁昭明太子，脑骨微红
而润泽，抑异于常也。”

又尝见人腊长尺许，眉目手足悉具，或以为僬侥人
也。

《琅嬛记》：唐厉元渡江，见一妇人尸，收葬之。夜梦在一
处，如深山中，明月初上，清风吹衣，遥闻有吹笙声，音
韵缥缈。忽有美女在林下自咏云：“紫府参差曲，清宵
次第闻。”及就试，得《缑山月夜闻王子晋吹笙》题，用梦
中语作第三第四句。竟以是得赏，举进士。人以为葬
妇人之报。

《南唐书卢文进传》：“文进尝至无定河，见人胫骨大如
柱，长可七尺云。”

《稽神录》：熊博者，本建安津吏，岸崩，出一古冢，藤蔓缠
其棺，傍有石铭云：“欲陷不陷被藤缚，欲落不落被沙
阁。”五百年后遇熊博。博使平光寺僧为率钱葬之。博
后至建州刺史。

《笔记》：太宗白沟河大战，阵亡军士，积骸遍野。上念之，
命收其头骨，规成数珠，分赐内官念佛，冀其轮回。又
有脑骨深大者，则以盛净水供佛，名“天灵碗。”
《闻见后录》：赵韩王微时，求唐太宗骨，葬昭陵下。吕汲
公帅长安，醴泉民析居争唐明皇脑骨，讼于府曰：“‘得
者冨盛’。汲公取葬泰陵下。”
《清波杂志》：煇家远祖，国初知江州，属曹翰屠城之初，
遗骸遍野，乃对庐山作万人冢，仍自为记。德既及于
枯骨，或谓后嗣当有阴报，有相先墓者，言当出神仙
贤奕。卢多逊既卒，许归葬，其子察护丧，权厝襄阳佛
寺，将易以巨榇，乃启其尸不坏，俨然如生，逐时易衣，
至祥符中亦然，盖五月五日生也。释氏得之，当又张
大其事，若今之所谓“无量寿佛”者矣。

《宋史刘安世传》，安世死，葬祥符县。后二年，金人发其
冢，貌如生，相惊语曰：“异人也。”为之盖棺乃去。

《文昌杂录》：华岳张超谷岩石下有僵尸，齿发皆完。春
时游人多以酒洒口中，呼为“卧仙”，好事者作木榻以
荐之。嘉祐中，有石方十馀丈，自上而下，正塞岩口。岂
未仙者所蜕，山灵护之，不欲人之亵慢耶？

《却扫、编》“漏泽园”之法，起于元丰间。初，予外祖以朝官
为开封府界使者，尝行部，宿陈留佛祠。夜且半，闻垣
外汹汹若有人声，起烛之，四望积骸蔽野，皆贫无以
葬者。委骨于此，意恻然哀之，即具以所见闻，请斥官
地数顷以葬之，即日报可。神宗仍命外祖总其事，凡
得遗骸八万馀，每三十为坎，皆沟洫，什伍为曹序，有
表总，有图规。其地之一隅以为佛寺，岁轮僧寺之徒
一人，使掌其籍焉。外祖陈氏，名向，字适中，睦州人。起
白屋，以才自见，屡使诸路，有能名。官制初行，为度支
员外郎。元祐初，出为江西转运副使，徙楚州，未几卒。
《清波杂志》：“先人罢信幕，暂寓法曹廨，房室间忽地陷
尺许，微露棺和，亟迁避他宇，扣于州”之耆旧，皆言下
乃古冢，素多影响。向有法曹黄姓者，具牲酒自作数
语祭之，方图择高爽地以改卜。是夕，梦一伟丈夫来

亦有《瘗瓦棺文》，上饶寓公尹少稷谏议常称高妙，可
配东坡《徐州祭枯骨》之作。元祐七年正月，南京濬南
湖，得瓦棺五，长者才三尺馀，阔不逾尺，厚不及寸。瓦
有从文，初若坚致，触之皆坏。留守曾肇既往视之，命
迁瘗于湖之东南若干步高阜之地，祭以酒果。按《礼》，
“有虞氏瓦棺，夏后氏堲，周、商人棺椁，周人墙置翣。周
人以商人之棺椁葬长殇，以夏后之堲周葬中殇、下
殇，以”有虞氏之瓦棺，葬无服之殇。此棺其葬殇者欤？
乃吊之曰：“虞耶？夏耶？商周之人耶？势耶？冨耶？抑贱而
贫耶？生于何乡？几晦朔？瘗于此地，几春秋耶？寿夭于
此，共尽老聃，彭祖与子其均耶？瓦为藏而水为宅，岂
不复子之贞耶？改卜高原，既深且固，于子为戚，抑为
欣耶？有知也耶？无知也耶？尚有知也，其肯舍故而从
新耶。”亦载在《曲阜集》。

《明道杂志》：吕与叔，长安人。话长安有安民者，家得明
皇髑髅，光作紫金色，其家事之甚谨，因尔家冨，甲于
长安，遂为盛族。后其家析居，争髑髅，遂斧为数片，人
分一片而去。余因谓之曰：“明皇生死为姓。”安人极恼，
合坐大笑。

《三柳轩杂识》：“胡楷世行尝言先世由徽来霅，买屋广
化寺侧，修理夹壁，得故攒堂一尸，僵卧如生，触之则
辄应手灰灭。遂白有司，迁瘗之。”

《墨庄漫录》：“主帅取青唐时，大军始集，下寨治作壕堑，
凿土遇一圹，得一琉璃瓶，莹彻如新，瓶中有大髑髅，
其长盈尺，瓶口仅数寸许，不知从何而入。主帅命复
瘗之，斯亦异矣。”

《苇航纪谈》：“绍兴庚寅，天台水灾，虽城中亦被害及十
分之七。水退而司官各访旧地，忽主簿厅基冲出一
朱棺，正当厅治，其簿朱公俾令移往山东掩瘗，役夫
开掘其地，忽见一碣，上有字云：‘乾卦吉，坤卦凶，五百
年逢朱主簿，移我葬山东’。”虽不知其为谁氏，而亦可
异，遂移葬之。

《罗湖野录》：冯给事济川，绍兴八年随僧夏于径山，因
题《髑髅图》曰：“形骸在此，其人何在？乃知一灵，不属皮
袋。”妙喜老师见而谓之曰：“公何作此见解耶？”即和曰：
“只此形骸，即是其人。一灵皮袋，皮袋一灵。”冯于是悚
然悔谢。是时堂中首座九仙清禅师亦继之曰：“形骸
在此，其人何在？日炙风吹，掩彩掩彩。”清乃惠日雅公
之嗣。

《暌车志》：“刘先生者，尝至上封，归路遇雨，视道边一家
有穴，遂入以避。会昏暮，因就寝，夜分不睡，觉雨止月
明，远照穴中，历历可见，甓甃甚光洁，北壁惟白骨一
具，自顶至足俱全，馀无一物。刘方起坐，少近视之，白
骨倏然而起，急前抱刘，刘极力奋击，乃零落堕地，不
复动矣。刘出，每与人谈此异。或曰：‘此非魅也’。”刘真气
“壮盛，足以翕附枯骨耳。”今儿童拔鸡羽置之怀，以手
指上下引之，随动，羽稍折断即不应，亦此类也。
《清波杂志》：“浙右水乡风俗，人死虽冨，有力者，不办蕞
尔之土以安厝，亦致焚如僧寺。利有所得，凿方尺之
地，积涔蹄之水，以浸枯骨，男女骸骼，殽杂无辨，旋即
填塞不能容。深夜乃取出，畚贮散弃荒野”外。人家不
悟，逢节序，仍裹饭设奠于池边，实为酸楚，而官府初
无禁约也。范忠宣公帅太原，河东地狭，民惜地不葬
其亲，公俾僚属收无主烬骨，别男女，异穴以葬。又檄
诸郡效此，不下数万计。仍自作《记》，凡数百言，曲折致
意，规变薄俗。时元祐六年也。淳熙间，臣僚亦尝建议，
柩寄僧寺，岁久无主者，官为掩瘗，行之不力，今柩寄
僧寺者，固自若也。

《乐善录》：文颖赴官江陵，寓宿邸舍，夜梦一人前曰：“我
葬于此，气转地崩，基半淹溃，极阴积沍，无以避湿，愿
为改葬，不胜万幸。”颖以梦寐不之信，既而齁睡，复梦
其人曰：“我苦于无告，故来投君，奈何无一念之怜乎？”
颖曰：“君基何在？”曰：“今邸舍北数十步水边，枯杨树下
是也。”颖骇异，黎明验之，果然。立为具棺，瘗于高垛。〈按此
疑即搜神记汉文颖事也其文小异姑井载之〉
《独异志》因畅为河南尹时久旱，祷祠无应，乃收葬傍
城客死骸骨百馀具，遽降大雨，年谷丰稔。

《遂昌杂录》：宋大学士东嘉林景曦，字霁山。当时杨总
管发掘诸陵寝时林故为杭丐者，背竹箩，手持竹夹，
遇物即以夹投箩中。林铸银作两许小牌百十系腰
间，贿西番僧曰：“馀不敢望收其骨，得高宗、孝宗骨，斯
足矣。”番僧左右之，果得高、孝两朝骨，为两函贮之，归
葬于东陵。

《元史贺仁杰传》：“仁杰父贲，有材略，善攻战，数从军，有
功。关中兵后，积尸满野，贲买地金天门外为大冢，收
瘗之。远近闻者，争辇尸来葬，复以私钱劳之。”

《朴不花传》：“不花，高丽人，亦曰王不花。皇后奇氏微时，
与不花同乡里，相为依倚。及选为宫人，有宠，遂为第
二皇后，居兴圣宫，生皇太子爱猷识理达腊。于是不
花以阉人入事皇后者有年，皇后爱幸之，情意甚胶固，累迁官至荣禄大夫、资正院使。”资正院者，皇后之
财赋悉隶焉。至正十八年，京师大饥疫。时河南北、山
东郡县皆被兵，民之老幼男女避居聚京师，以故死
者相枕藉。不花欲要誉一时，请于帝市地收瘗之。帝
赐钞七千锭，中宫及兴圣、隆福两宫皇太子、皇太子
妃赐金银及他物有差，省院施者无算。不花出玉带
一、金带一、银二锭、米三十四斛、麦六斛、青貂银鼠裘
各一袭以为费。择地自南北两城抵卢沟桥，掘深及
泉，男女异圹，人以一尸至者，随给以钞，舁负相踵。既
覆土，就万安寿庆寺建无遮大会，至二十年四月，前
后瘗者二十万，用钞二万七千九十馀锭，米五百六
十馀石。又于大悲寺修水陆大会三昼夜，凡居民病
者予之药，不能丧者给之棺。翰林学士承旨张翥为
文颂其事，曰《善惠之碑》。

无名氏《钩渊》秘书郎乔中山云：“至元十年，自来东曹
掾出使延安，道出鄜州，土人传有杜少陵骨在石中
者，因往观之。石在州市，色青质坚，树于道傍，中有人
骨一具，趺坐若自生成者，与石立化，以佩刀削之，真
人骨也。”

《剪胜野》，闻太祖于后湖中筑一台，以藏天下兵册，避
火灾也。筑屡溃，乃命曩所诛髑髅为基，其台即就。此
洪武三年事也。

太祖以太子性仁柔不振，一日窃令人载尸骨满轝，
过其前激之，太子不胜惨蹙，抚掌曰：“善哉，善哉！”
《备遗录》：“程公讳通，字彦亨，绩溪人。祖平素业儒，洪武
初，谪戍延安。有同谪而旅死者，平遣子以诚负遗骨
归其家，其家以贫故不纳，又买地葬之。”

《明外史孔友谅传》：“宣德以前，州县长贰上章言事，庙
堂多为采纳。如淳化县丞吴整言，臣过卫辉，见缘河
多浮尸，及前阻钞被枭戮者，弃骸道路，并乞官为掩
瘗。诏允行。”

《饶州府志》：正德末，鄱阳渔人王二八见浮尸，怜之，罄
所有鬻棺为葬，众嗤其迂，寻冬寒馁甚，罩渔淤潭中，
得巨鲤数十，以半易粟馀持归奉母，剖之，刀铮铮皆
黄金也。后成冨皆以为孝义之赐。
贤奕李之纯为成都转运使，专以掩骼埋胔为念，吏
人徐熙专为宣力，计其所藏，无虑万计。有王生者死
而复苏，自言见冥官云：“汝以误追，今当放还。李之纯
葬枯骨，有阴德，与知成都府徐熙督役有劳，与一子
登第。汝宜传于世间，使为善者劝。”后皆如其言。之纯
以直学士知成都府，累迁御史中丞。

《见闻录》：高密东冈李公抚甘肃时，偶视都司狱墙隈
白骨堆积，询之，乃远年罪人死者，公蹙然曰：“死已偿
其罪矣，遗骸暴露何也？”遂于城外作义冢埋之。
余公子俊号率庵，蜀之眉州青神人，家山后有冢，邻
儿取其遗骸为戏，公辄为掩之。是夜梦老人谢曰：“子
有阴骘，为我整理门户，他日当至大官。”

《诗经小雅小弁章》：“行有死人，尚或墐之。”

《说文》：“髑髅，顶也。”

《博雅》。颅谓之髑髅。
《水经注》：“𬩽水出北山𬩽谿，其水南流，世谓之温水。泉
水侧有重人穴，穴中有僵尸。”戴延之从刘武王《西征
记》曰：“有此尸，尸今犹在。”夫物无不化之理，魂无不迁
之道，而此尸无神识，事同木偶之状，喻其推移，未若
正形之速迁矣。

《述异记》：“仙药紫凤脑、千年髑髅”是也。

《山海经。海内北经》“据比之尸，其为人折颈被发，无一
手。”

《王子夜之尸》，两手、两股、胸、首、齿，皆断异处。

《大荒南经》有人方齿虎尾，名曰“祖状之尸。”

《大荒西经》“大荒之中有龙山，日月所入。有三泽水，名
曰三淖，昆吾之所食也。有人衣青，以袂蔽面，名曰女
丑之尸。”

有寿麻之国，有人无首，操戈盾立，名曰“夏耕之尸。”故成汤伐夏桀于章山，克之，斩耕厥前。耕既无首，走厥
咎，乃降于巫山。

《大荒北经》“大荒之中有赤兽，马状无首，名曰戎宣王
尸。”

《云仙杂记》：老子西度关，关令尹喜知其非常人，从之
问道。老子大惊，舌聃然，故号老聃。老子耳有三漏，手
握十文，其仆徐甲，约日直百钱，自随二百年，计欠七
百二十万钱。甲诣关索所欠，令问老子，对曰：“甲久应
死，吾以太元清生符救之，得至今日。”使甲张口向地，
符出，丹书文字如新，甲立成一聚枯骨。令知老子神
异，叩头请命，复以符投骨上，甲乃复生。

《独异志》：汉宣帝时，有人于疏属山石盖下得二人，俱
被桎梏，将至长安，乃变为石。宣帝集群臣问之，无一
知者，刘向对曰：“此是黄帝时窫窳国负贰之臣，犯罪
大逆，黄帝不忍诛，流之疏属山。若有明君，当得出外。”
帝不信，谓其妖言，收向系狱。其子歆自出应募以救
其父，曰：“须七岁女子以乳之，即复变。”帝使女子乳，于
是复为人，便能言语，应对如刘向之言。帝大悦，拜向
大中大夫，歆为宗正卿。诏曰：“何以知之？”歆曰：“出《山海
经》。”

《暌车志》：“甘露中，有人夜泊巴州，忽闻有人朗咏。晓访
之，更无舟船，但空山石泉，谿谷幽绝，咏诗处有人骨
一具。”

《搜神记》：汉谈生者，年四十无妇，常感激读《诗经》。夜半
有女子年可十五六，姿颜服饰天下无双，来就生为
夫妇，言曰：“我与人不同，勿以火照我也，三年之后方
可照耳。”与为夫妇，生一儿，已二岁，不能忍，夜伺其寝，
后盗照视之，其腰已上生肉如人，腰已下但有枯骨。
妇觉，遂言曰：“君负我，我垂生矣，何不能忍一岁而竟
相照也？”生辞谢涕泣，不可复止。云：“与君虽大义永离，
然顾念我儿，若贫不能自偕活者，暂随我去，方遗君
物。”生随之去，入华堂，室宇器物不凡，以一珠袍与之，
曰：“可以自给。”裂取生衣裾，留之而去。

后汉时，汝南汝阳西门亭有鬼魅，宾客止宿，辄有死
亡，其厉厌者，皆亡发失精。寻问其故，云先时颇已有
怪物，其后郡侍奉掾宜禄郑奇来，去亭六七里，有一
端正妇人乞寄载。奇初难之，然后上车入亭，趋至楼
下，亭卒白：楼不可上，奇云：“吾不恐也。”时亦昏瞑，遂上
楼与妇人栖宿，未明发去。亭卒上楼扫除，见一死妇，
大惊，走白亭长。亭长击鼓，会诸庐吏，共集诊之，乃亭
西北八里吴氏妇，新亡，夜临殡，火灭。及火至，失之，其
家即持去。奇发，行数里腹痛，到南顿利阳亭，加剧物
故，楼遂无敢复上。

《拾遗记》：糜竺用陶朱计术，日益亿万之利，赀拟王家，
有宝库千间，竺性能赈生恤死，家内马厩屋侧有古
冢伏尸，夜闻涕泣声。竺乃寻其泣声之处，忽见一妇
人袒背而来，诉云：“昔汉末妾为赤眉所害，叩棺见剥，
今袒在地，羞昼见人，垂二百年，今就将军乞深埋，并
赐衣以掩形体。”竺许之，即命工为棺椁，以青布为衣
衫，置于冢中。设祭既毕，历一年，行于路西，忽见前妇
人所著衣，皆是青布，语竺曰：“君财宝可支一世，合遭
火厄，今以青芦杖一枚，长九尺，报君棺椁衣服之惠。”
竺挟杖而归。所住邻中，常见竺家有青气，如龙蛇之
形。或有人谓竺曰：“将非怪也。”竺乃疑其异，问其家僮，
云“时见青芦杖自出门间，疑其神，不”敢言也。竺为性
多忌，信厌术之事，有言中忤，即加刑戮，故家僮不敢
言。竺货财如山，不可筭计，内以方诸盆缾，设大珠如
卵，散满于庭，谓之宝庭，而外人不得窥。数日，忽青衣
童子数十人来云：“糜竺家当有火厄，万不遗一，赖君
能恤敛枯骨，天道不辜君德，故来禳却此火，当使财
物不尽，自今已后，亦宜防卫。”竺乃掘沟渠，周绕其库。
旬日火从库内起，烧其珠玉十分之一，皆是阳燧旱
燥，自能烧物。火盛之时，见数十青衣童子来扑火，有
青气如云，覆于火上，即灭。童子又云：“多聚鹳鸟之类，
以禳火灾。”鹳能蓄水，巢中也。家人乃收䴔䴖数千头，
养于池渠中以厌火。竺叹曰：“人生财运有限，不得盈
溢，惧为身之患害。”时三国交锋，军用万倍，乃输其宝
物车服，以助先主。黄金一亿斤，锦绣毡罽，积如丘垄，
骏马万疋。及蜀破后，无复所有，饮恨而终。

《搜神记》：颍川锺繇字元常，尝数月不朝会，意性异常，
或问其故，云：“常有好妇来，美丽非凡。”问者曰：“‘必是鬼
物，可杀之’。妇人后往，不即前，止户外。繇问何以”，曰：“公
有相杀意。”繇曰：“无此。”勤勤呼之乃入，繇意不忍杀之，
然犹斫之伤髀，妇人即出，以新绵拭血而去。明日使
人寻迹之，至一大冢，木中有好妇人，形体如生人，著
白练衫，丹绣裲裆，伤左髀，以裲裆中绵拭血。

《异苑》：晋邹湛，南阳人。初，湛尝见一人，自称甄舒仲，馀
无所言，如此非一。久之，乃悟曰：“吾宅西有积土败瓦，
其中必有死人。甄舒仲者，予舍西土瓦中人也。”检之
果然，乃厚加殡殓毕，梦此人来谢。

《琅嬛记》：吴秀有仙风道骨，葛仙翁欲度之，但色心未绝。一夕秀读书，灯下有女子叩门，启视绝色也，与之
处者两月。一日过仙翁，翁曰：“君两月不见，态度非常，
岂复有桑中之遇乎？”秀笑而不答，仙翁袖中出一丸
药云：“此药以醇酒下，能令妇人颜色媚好。”秀持归，如
方与女饮之。少选，女云腹痛就枕，秀呼问不应，秉烛
视之，惟一具枯骨而已。秀殊惊，平生色心为之冰释。
《搜神后记》：“晋永嘉五年，张荣为高平戍逻主，时曹嶷
贼寇离乱，人民皆坞垒自保固，见山中火起，飞埃绝
焰十馀丈，树巅火焱，响动山谷，又闻人马铠甲声，谓
嶷贼上，人皆惶恐，并戒严出，将欲击之。乃引骑到山
下，无有人，但见碎火来晒，人袍铠马”，毛鬣皆烧。于是
军人走还。明日往视山中无燃火处。惟见髑髅百头
布散在山中。

《异苑》：商仲堪在丹徒，梦一人曰：“君有济物之心，傥能
移我在高燥处，则恩及枯骨矣。”明日果有一棺逐水
流下，仲堪取而葬之于高冈，酹以酒食。其夕梦见其
人来拜谢。一云：仲堪游于江滨，见流棺接而葬焉。旬
日间，门前之沟忽起为岸。其夕有人通仲堪，自称徐
伯元，云：感君之惠，无以报也。仲堪因问门前之岸是
“何祥乎？”对曰：“水中有岸，其名为洲，君将为州。”言终而
没。

《尚书故实》。公自述高伯祖嘉祐，开元中为相州都督，
廨宇有灾异，郡守物故者连累。将军至日，则于正寝
整衣，寇通夕而坐。夜分，忽肃屏间闻叹息声。俄有人
自西庑而出，衣巾蓝褛，形器憔悴，历阶而上，直至于
前。将军因厉声问曰：“是何神祇，来至于此？”答曰：“余后
周将尉迟迥也，死于此地，遗骸尚存，愿托有心，得毕
葬祭。前牧守者，皆胆薄气劣，惊悸而终，非余所害。”又
指一十馀岁女子曰：“此余之女也，同瘗庑下。”明日，将
军召吏发掘，果得二骸，备衣衾棺器，礼而葬之。越二
夕，复出感谢，因曰：“余无他能报效，愿裨公政节宣，水
旱唯所命焉。”将军遂以事上闻，请置庙，岁时血食。上
特降书诏褒异，勒碑叙述。今相州碑庙见在。

《酉阳杂俎》：成式三从兄遘，贞元中尝过黄坑，有从者
拾髑颅骨数片，将为药。一片上有“逃走奴”三字，痕如
淡墨，方知黥踪入骨也。从者夜梦一人掩面从其索
骨，曰：“我羞甚，幸君为我深藏之，当福君。”从者惊觉，毛
戴，遽为埋之。后有事鬼髣，髴梦中报之，以是获利。
干𦠆子陇西李僖伯，元和九年任温县，尝为予说，元
和初调选时，上都兴道里假居，早往崇仁里访同选
人。忽于兴道东门北下曲马前，见一短女人，服孝衣，
约长三尺已来，言语声音若大妇人，咄咄似有所尤，
即云：“千忍万忍，终须决一场，我终不放伊。”弹指数下
云：“大奇，大奇！”僖伯鼓动后出，心思异之，亦不敢问。日
旰及广衢，车马已闹，此妇女为行路所怪，不知其由。
如此两日，稍稍人多，只在崇仁北街居。无何，僖伯自
省门东出，及景风门，见广衢中人闹已万万，如东西
隅之戏场，大围之，其间无数小儿环坐，短女人准前
布羃其首，言词转无次第，群小儿大共嗤笑。有人欲
近之，则来拏攫，小儿又退。如是日中，看者转众。短女
人方坐，有一小儿突前牵其羃首，布遂落。见三尺小
青竹挂一髑髅髐然。《金吾》以其事上闻。

《酉阳杂俎》：荆州百姓郝惟谅，性麤率，勇于私斗。武宗
会昌二年寒食日，与其徒游于郊外，蹴鞠角力，因醉
于墦间，迨宵分，方始寤。将归，历道左里馀，值一人家
室绝卑，虽张灯而颇昏暗，遂诣乞浆，睹一妇人，姿容
惨悴，服装羸弊，方向灯纫缝，延郝以浆授郝，良久谓
郝曰：“知君有胆气，故敢陈情。妾本秦人，姓张氏，嫁于
府衙健儿李自欢。自欢自太和中戍边不返，妾遘疾
而殁，别无亲戚，为邻里殡于此处，已逾一纪，迁葬无
因。凡死者肌骨未复于土，魂神不为阴司所籍，离散
恍惚，如梦如醉。君或留念幽魂，亦是阴德，使妾遗骸
得归泉壤，精爽有托，斯愿毕矣。”郝谓曰：“某生业素薄，
力且不办，如何？”妇人云：“某虽为鬼，不废女工，自安此。
常造雨衣，与胡氏家佣作，凡数岁矣。所聚十三万，备
掩藏，固有馀也。”郝许诺而归。迟明访之，胡氏物色皆
符，乃具以告。即与偕往殡所，毁瘗视之，散钱培榇缗
之数如言。胡氏与郝哀而异之，复率钱与同辈合二
十万，盛其凶仪，瘗于鹿顶原。其夕见梦于胡郝。
《剧谈录》：凤翔少尹王鲔，年十四五，与儿童戏于果园
竹林下，见二枯骨为粪壤所没，乃令小仆择净地瘗
之，祭以酒馔。其后数夕阴晦，忽闻窗外窸窣有声，良
久问之，云：“某等受郎君深恩，免在芜秽，未知所酬，愿
备驱策，自后凡有吉凶先兆，肸蚃必来潜报。”如此数
年，遂与灵物通彻。崔相国珙为度支使，雅知于鲔，一
夕留饮家酿，酒酣稍欢，云：“有小妓善歌，得于亲友。”因
令左右召之，良久不至，相国俄而自归内，见理妆才
罢，忽病心痛，请饮汤而出。相国怪而问之，云：“适见一
人，著短后绯袍，控马而去。”语未毕，家仆遽报“中恶，救
之不及矣。”相国悲惋不已。鲔密言：“有一事或可救之，
然须得白牛头及酒一斛。”因召左右，试令求觅，有度支所由干事者，径诣东市肉行，以善价取之，将牛头
而至。鲔令扶策歌者，置于净室榻前，以土盆盛酒，横
板用安牛头，设席焚香，密封其户，且戒曰：“专伺之，晓
鼓一动，闻牛吼，当急开户，可以活矣。”鲔既去，久而无
声，禁鼓忽鸣，果闻牛吼。开户视之，歌者微喘，盆中斛
酒悉干，牛目怒出于外。数日之后，方述前事，云：“其夕
治妆既毕，有人促召出门，乘马而行，约数里，见有室
宇华丽，其间列筵张乐，四座皆朱紫少年。见歌者至，
大喜，致于女妓中，欢笑方洽，忽闻人大叫，声震庭庑。
坐中皆失色相视，妓乐俱罢。俄见牛头人长丈馀，执
戟径趋而入，无不狼狈而走，唯歌者在焉。牛头者引
于阶前，背负而”出。才数十步，忽觉卧于室内。迩后相
国询其由鲔，终不尽言其事。

《酉阳杂俎》：“处士郑宾于言尝客河北，有村正妻新死
未殓，日暮，其儿女忽觉有乐声，渐近至庭宇，尸已动
矣。及入房，如在梁栋间，尸遂起舞，乐声复出，尸倒，旋
出门，随乐声而去。其家惊惧，时月黑，亦不敢寻。逐一
更，村正方归知之，乃折一桑枝如臂，被酒大骂，寻之
入墓林。约五六里，复闻乐声在一柏林上及近树，树”
下有火荧荧然，尸方舞矣。村正举杖击之，尸倒，乐声
亦住，遂负尸而还。

医僧行儒说，“福州有弘济上人，斋戒清苦，尝于沙岸
得一颅骨，遂贮衣蓝中，归寺数日，忽眠，中有物啮其
耳，以手拍之，落声如数升物，疑其颅骨所为也。及明，
果坠床下，遂破为六片，零置瓦沟中。夜半有火如鸡
卵，次第入瓦下烛之。弘济责曰：‘尔不能求生人，天凭
朽骨，何也’？”于是怪绝。

姜楚公常游禅定寺，京兆办局甚盛。及饮酒，座上一
妓绝色，献杯整鬟，未尝见手。众怪之。有客被酒，戏曰：
“勿六指乎？”乃强牵视，妓随牵而倒，乃枯骸也。姜竟及
祸焉。

《续元怪录》：扶风马震，居长安平康坊，正昼闻叩门往
看，见一赁驴小儿云：“适有一夫人自东市赁某驴至
此，入宅未还赁价。其家实无人来，且付钱遣之。”经数
日，又闻叩门，亦又如此。前后数四，疑其有异，乃置人
于门左右，日日候之。是日果有一妇人从东乘驴来，
渐近识之，乃是震母亡十一年矣，葬于南山，其衣服
尚是葬时者。震惊号奔出，已见下驴被人，觉不暇隐
灭。震逐之，环屏而走。既而穷迫入马厩中，匿身后墙
而立。马生连呼，竟不动，遂牵其裾，卒然而倒，乃白骨
耳，衣服俨然，而体骨具足。细视之，有赤脉如红线贯
穿骨间。马生号哭，举扶易之。往南山，验其坟域如故，
发视，棺中已空矣。马生遂别卜迁窆之，而竟不究其
理。

《稽神录》：“霍丘令周洁，甲辰岁罢任，客游淮上，时民大
饥，逆旅殆绝，投宿无所。升高而望，遥见村落烟火，趋
而诣之，得一村舍，叩门久之，一女子出应门，告以求
宿，女子曰：‘家中饥饿，老幼皆病，愧无以延客，止中堂
一榻可矣’。”遂入之，女子侍立于前。少顷，其妹复出，映
女子而立，不见其面。洁自具食，取饼二枚与二女，持
之入室。闭关而听，悄无人声。洁方竦然而惧，向晓将
去，使呼二女告别，了无声应者。因坏户而入，乃见积
尸满屋，皆将枯朽。惟女子死未旬日，其妹面目已枯
矣。二饼犹置胸上，《洁后皆为瘗之》云。

《广异记》：“上都来庭里妇人李氏者，昼坐家堂，忽见其
夫亡，娣身衣白服，戴布悫巾迳来逐己。李氏绕床避
走，追逐不止，乃出门绝骋崎岖之中，莫敢支吾救援
之者。有北门万骑卒，以马鞭击之，随手而消，止有悫
头布，奄然至地，其下得一髑髅骨焉。”

《异闻总录》：钱闻礼子立，乾道中为建康溧阳主簿。官
舍内时有所睹，婢妾扰扰不宁。讯于占筮，云：“有伏尸
在堂之侧。”用其言掘地尺许，果得髑髅并碎骨，置诸
匣，候夜，将付漏泽园。是日黄昏，主园僧见一皂衣妇
人自外入，疑其盗也。遣童行烛火寻访，有少顷，簿厅
人持骨匣至，始悟适所见，盖此鬼云。

至元丙子，庐陵印冈罗某数人，夜行至地名习家湖，
因食盐梅，以核置道傍髑髅之口，问曰：“咸不咸？”前行
至长坑，月光灿然，见后有黑团旋转，随逐而来，呼曰：
“咸咸。”诸人大惧，疾行十馀里，至荣村，渡水方不闻声。
《癸辛杂识》：李仲宾衎父少孤贫，居燕城中，荒地多枸
杞。一日逾邻寺颓垣，往采杞子。日正午，方行百馀步，
忽迷失故道，但见广沙莽莽，非平日经行境界，心甚
异之。举头见日色昏，犹能认大悲阁为所居之地。遂
向日南行，循阁以寻归路。忽见一壮夫，白带方巾，步
武甚健，厉声问“往何方”，方错愕间，遽以手捽其胸。李
素多力善搏，急用拳捶之，其人仆已失其首。心知为
鬼物，然犹踉跄相向。李复以拳仆之，随仆随起者十
馀次，其人遂似怒而去。既稍前，则无首者踞坐大石
上以俟，意将甘心焉。然路所必经，势不容避。忽记腰
间有采杞之斧，遂持以前。其人果起而迎之，遂斧其
颈，铿然有声，乃在青石上。其人寂然不见，而异境亦还。元观乃私识其处而归。家人见其神采委顿，问之
则不能语，越宿方能道所以。遂偕数人往访其处，果
有斧痕在石上。遂启其石下，乃眢井，井中皆枯骸也。
询之，盖亡金兵乱中死者。遂函其骨迁窆他所，后亦
无他。

《二酉，委》谭天下事有不可晓者，往闻边城有棺数十
具，启之皆纱帽红袍，以为异说，颇不甚信，数以问人，
多云有之。近至关中，则同僚徐方伯时方在甘州，张
大参在凉州，其说尤异。徐云：“修甘州城，初破土，见有
一小棺，出之，已而愈斸愈多，棺皆长二三尺，启视须
鬓，俨然老人也，服饰不同，大都多纱帽红袍者，亡虑”
数十。众喧然遂止不复发。为祭文，掩而葬之，竟不知
是何物，又不知是何缘，得葬城土之内。张云凉州亦
同时有之，但不如是之多耳。二君皆目击可信人也，
此事自古未闻，或云是妖狐所化，然妖能灵异于生
时，岂死而犹不复其本质？此益不可解。始知天下大
矣，存而不论，宁独六合之外？

“甘州一山洞中，有一立化神女，名某母，其傍有一屠
者，蹲踞而化云。初屠者日见一女子买猪肝三斤，疑
之，乃微踵其往，至一山洞中，屠者就见焉。女为说法，
因各化去，皆真身也。第神女身上无所系，下去地一
尺，竟不知何以中悬。助甫每往视，辄令人手扪之，竟
不著地，云：其事何所不有，而愚者乃欲谤吾师道。呜”
呼！彼神于事尚不可疑，况神于理者乎。